**PRIJEDLOG ODLUKE**

Na temelju članka 42. stavak 1. Zakona o lokalnim porezima („Narodne novine“ br. 115/16, 101/17, 114/22, 114/23 i 152/24) te članka 32. Statuta Grada Kutine („Službene novine Grada Kutine“ br. 5/23), Gradsko vijeće Grada Kutine na \_\_\_\_\_ sjednici održanoj \_\_\_\_\_\_\_\_\_\_2025. godine, donijelo je

ODLUKU

o izmjenama i dopunama Odluke o gradskim porezima Grada Kutine

Članak 1.

U Odluci o gradskim porezima Grada Kutine („Narodne novine“ br. 148/23, „Službene novine Grada Kutine“ broj 11/23) članak 2. mijenja se i glasi:

Gradski porezi jesu:

1. porez na potrošnju
2. porez na nekretnine
3. porez na korištenje javnih površina

Članak 2.

Naslov ispred članka 6. i članak 6. mijenjaju se i glase:

**POREZ NA NEKRETNINE**

Članak 6.

Porez na nekretnine plaćaju domaće i strane, pravne i fizičke osobe koje su vlasnici  nekretnina na dan 31. ožujka godine za koju se utvrđuje porez, a nalaze se na području Grada Kutine.

Ako se vlasnik ne može utvrditi, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.​

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Članak 3.

Članak 7. mijenja se i glasi:

Porez na nekretnine plaća se godišnje, u iznosu od 2,00 eura / m² korisne površine nekretnine.

Obveznici poreza na nekretnine dužni su nadležnom odjelu Grada Kutina do 31. ožujka godine za koju se utvrđuje porez prijaviti promjenu podataka koji su bitni za utvrđivanje obveze plaćanja poreza na nekretnine.

Rješenje o porezu na nekretnine donosi se za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Članak 4.

Članak 13. stavak 2. mijenja se i glasi:

Poslove u vezi s utvrđivanjem i naplatom poreza na nekretnine i poreza na korištenje javnih površina obavlja nadležni odjel Grada Kutine.

**PRIJELAZNE I ZAVRŠNE ODREDBE**

Članak 5.

Postupci utvrđivanja i naplate poreza na kuće za odmor započeti po odredbama Odluke o gradskim porezima Grada Kutine („Narodne novine“ br. 148/23, „Službene novine Grada Kutine“ broj 11/23), koji nisu dovršeni do stupanja na snagu ove Odluke, dovršiti će se prema odredbama Odluke o gradskim porezima Grada Kutine („Narodne novine“ br. 148/23, „Službene novine Grada Kutine“ broj 11/23).

Članak 6.

Ova Odluka o izmjenama i dopunama Odluke o gradskim porezima Grada Kutine stupa na snagu osmog dana od dana objave u „Službenim novinama Grada Kutine“.

REPUBLIKA HRVATSKA

SISAČKO MOSLAVAČKA ŽUPANIJA

GRAD KUTINA

GRADSKO VIJEĆE

|  |  |
| --- | --- |
| KLASA:  URBROJ:  Kutina, \_\_\_\_\_2025. godine | Predsjednik  Gradskog vijeća  Nebojša Čović, mag.oec. |